
Green Deal Greece 2026: Στο ΚΠΙΣΝ τη Δευτέρα το ετήσιο συνέδριο του ΤΕΕ με θέμα την Ανθεκτικότητα

· Green Deal Greece 2026: Από τη Θεωρία της Πράσινης Μετάβασης στην Πράξη της Ανθεκτικότητας
· Το ετήσιο συνέδριο-θεσμός του ΤΕΕ και του Economix.gr τη Δευτέρα 2 Νοεμβρίου στο ΚΠΙΣΝ 
· Οι μεγάλες προκλήσεις για τις υποδομές, την ενέργεια, το αστικό περιβάλλον, την υγεία, τη ψηφιοποίηση και την τεχνητή νοημοσύνη
Το Τεχνικό Επιμελητήριο Ελλάδας (ΤΕΕ), σε συνδιοργάνωση με το Economix.gr, πραγματοποιεί τη Δευτέρα 2 Νοεμβρίου 2026, στην Αίθουσα «Φάρος» του Κέντρου Πολιτισμού Ίδρυμα Σταύρος Νιάρχος (ΚΠΙΣΝ), για 6η συνεχόμενη χρονιά, το ετήσιο συνέδριο-θεσμό Green Deal Greece 2026. Σε μια κρίσιμη καμπή για την εθνική οικονομία, το φετινό συνέδριο πραγματοποιεί μια ουσιαστική μετατόπιση: περνά από τη θεωρία της πράσινης μετάβασης στην πράξη της Ανθεκτικότητας, εστιάζοντας στις αναγκαίες μεταρρυθμίσεις, τις επενδύσεις και τα έργα που θωρακίζουν τη χώρα απέναντι στις σύγχρονες προκλήσεις.

Εν όψει του «Green Deal Greece 2026», ο Πρόεδρος του ΤΕΕ, Γιώργος Στασινός, τόνισε ότι : «Το ΤΕΕ ανταποκρίνεται πλήρως στο θεσμικό του ρόλο, αναλαμβάνοντας πρωτοβουλίες, υλοποιώντας έργα και μεταρρυθμίσεις, αναδεικνύοντας ζητήματα αιχμής στο δημόσιο διάλογο, προωθώντας το επάγγελμα του μηχανικού και στηρίζοντας τον τεχνικό κόσμο της χώρας, στηρίζοντας στην πράξη τον πράσινο και ψηφιακό μετασχηματισμό της χώρας μας, με όρους βιωσιμότητας. Στο καθιερωμένο ετήσιο ραντεβού συζήτησης για την πρόοδο των αναγκαίων αλλαγών και διερεύνησης νέων λύσεων σε παλαιά και νέα προβλήματα και προκλήσεις, θα αναδείξουμε με εξαιρετικούς καλεσμένους, όλα όσα πρέπει να μας απασχολήσουν άμεσα τους επόμενους μήνες.»
Η ατζέντα του Green Deal Greece 2026 διευρύνεται σημαντικά, καλύπτοντας το σύνολο των κρίσιμων τομέων της ανάπτυξης και των υποδομών:

· Ανθεκτικότητα & Υποδομές Υγείας: Στρατηγικές επενδύσεις, εκσυγχρονισμός και καινοτομία για τη θωράκιση του δημόσιου συστήματος υγείας.

· Ενέργεια & Δίκτυα Μεταφοράς: Η πορεία της ενεργειακής μετάβασης, ο καθοριστικός ρόλος των ηλεκτρικών δικτύων και οι προοπτικές των ΑΠΕ.

· Ψηφιακός Μετασχηματισμός & Τεχνητή Νοημοσύνη: Η εφαρμογή της ΤΝ, η διακυβέρνηση δεδομένων και οι νέες ψηφιακές υποδομές στη δημόσια διοίκηση.

· Αστικό Περιβάλλον, Real Estate & Στέγαση: Βιώσιμη αστική ανάπτυξη, μεγάλες αναπλάσεις, βιοκλιματικός σχεδιασμός και πολιτικές προσβάσιμης κατοικίας.

· Κλιματική Κρίση & Φυσικό Περιβάλλον: Έργα υποδομής για την προστασία των υδατικών πόρων, των δασών και την αντιμετώπιση ακραίων φαινομένων.

· Υποδομές & Κυκλοφοριακό Αττικής: Ολοκληρωμένες προτάσεις και συγκοινωνιακές παρεμβάσεις για την ελάφρυνση του οδικού δικτύου της πρωτεύουσας.

· Πράσινες Επενδύσεις & Χρηματοδοτικά Εργαλεία: Η βέλτιστη αξιοποίηση των πόρων του Ταμείου Ανάκαμψης, του ΕΣΠΑ και της Ευρωπαϊκής Τράπεζας Επενδύσεων (ΕΤΕπ).

Στις εργασίες του συνεδρίου θα τοποθετηθούν εκπρόσωποι της Κυβέρνησης, θεσμικοί φορείς, ακαδημαϊκοί και επικεφαλής των μεγαλύτερων επιχειρηματικών και κατασκευαστικών ομίλων της χώρας. 

Μεταξύ των ομιλητών περιλαμβάνονται ο Πρόεδρος του ΤΕΕ Γιώργος Στασινός, ο Υπουργός Υποδομών και Μεταφορών Χρίστος Δήμας, ο Υπουργός Υγείας Άδωνις Γεωργιάδης, ο Υπουργός Ψηφιακής Διακυβέρνησης και Τεχνητής Νοημοσύνης, Δημήτρης Παπαστεργίου , ο Αναπληρωτής Υπουργός Εθνικής Οικονομίας & Οικονομικών Νίκος Παπαθανάσης, ο Αναπληρωτής Υπουργός Υποδομών και Μεταφορών, Γιώργος Κώτσηρας , ο Υφυπουργός Ανάπτυξης Σταύρος Καλαφάτης, ο Υφυπουργός παρά τω Πρωθυπουργώ & Κυβερνητικός Εκπρόσωπος Παύλος Μαρινάκης, ο Υφυπουργός Υποδομών και Μεταφορών Νίκος Ταχιάος, η Υφυπουργός Περιβάλλοντος & Ενέργειας Μαριλένα Σούκουλη - Βιλιάλη, ο Υφυπουργός Κλιματικής Κρίσης & Πολιτικής Προστασίας Κώστας Κατσαφάδος, ο Αντιπρόεδρος της Ευρωπαϊκής Τράπεζας Επενδύσεων Γιάννης Τσακίρης, ο Περιφερειάρχης Αττικής Νίκος Χαρδαλιάς, καθώς και Γενικοί και Ειδικοί Γραμματείς Υπουργείων, δημοσίων φορέων και ανώτατα στελέχη του ιδιωτικού τομέα.

Η φυσική παρουσία στους χώρους διεξαγωγής του συνεδρίου στην Αίθουσα «Φάρος» του ΚΠΙΣΝ πραγματοποιείται αποκλειστικά με ειδική πρόσκληση (κλειστή διάσκεψη για ομιλητές και προσκεκλημένους).

Μπορείτε να δείτε το πρόγραμμα της εκδήλωσης εδώ:

https://greendealgreece26.economix.gr/programma/
Για τη διασφάλιση της ευρείας ενημέρωσης του τεχνικού κόσμου και των ΜΜΕ, το συνέδριο θα μεταδίδεται ζωντανά (Live Streaming) καθ' όλη τη διάρκειά του,

από την επίσημη ιστοσελίδα: https://greendealgreece26.economix.gr/ , 
από το ΑΠΕ-ΜΠΕ καθώς και από τα ψηφιακά κανάλια του ΤΕΕ.

Το συνέδριο στηρίζουν, μεταξύ πολλών άλλων, ως Platinum Χορηγοί οι AKTOR, AVAX, ΓΕΚ ΤΕΡΝΑ, ΔΕΗ, ΜΕΤΚΑ.
Δελτίο Τύπου  

